S-79/2013

Mál þetta, sem dómtekið var 5. júní sl., er höfðað af lögreglustjóranum á Akureyri með ákæru, útgefinni 7. maí sl., á hendur X,

,,fyrir eftirtalin umferðarlagabrot árið 2012, með því að hafa:

I.

Fimmtudaginn 23. febrúar, ekið bifreiðinni [...], um Seljaskóga í Reykjavík, án ökuréttar og óhæfur til að stjórna ökutækinu örugglega vegna áhrifa ávana- og fíkniefna og slævandi lyfja (í blóði mældist amfetamín 30 ng/ml., tetrahýdrókannabínól 0,8 ng/ml. og Nitraxepam (mogadon)130 ng/ml.), þar sem lögreglan stöðvaði akstur hans við bensínstöð N1.

Telst þetta varða við 1. mgr., sbr. 44. gr., 1. mgr., sbr. 2. mgr. 45. gr. A og 1. mgr. 48. gr., sbr. 1. mgr. 100. gr. umferðarlaga nr. 50, 1987.

II.

Föstudaginn 1. júní í Héðinsfjarðargöngunum, ekið bifreiðinni [...], án ökuréttar, með allt að 128 kílómetra hraða miðað við klukkustund, eftir vegarkafla þar sem leyfður hámarkshraði er 70 kílómetrar.

Telst þetta varða við 2. mgr., sbr. 4. mgr. 37. gr. og 1. mgr. 45. gr., sbr. 1. mgr. 100. gr. umferðarlaga nr. 50, 1987.

Fyrir ávana- og fíkniefnalagabrot árið 2012, með því að hafa:

III.

Aðfaranótt laugardagsins 5. maí, haft í vörslum sínum í sölu- og dreifingarskyni 10,12 grömm af amfetamíni, sem fundust undir farþegasæti bifreiðarinnar [...], sem ákærði var farþegi í og hafði verið stöðvuð af lögreglu á Lyngási í Reykjavík og 48,68 grömm af amfetamíni sem fundust við leit á dvalarstað hans að Strandvegi 26 í Reykjavík og voru þar falin í frystihólfi ísskáps.

Telst þetta varða við 2. gr., sbr. 5. gr. og 6. gr. laga um ávana- og fíkniefni, nr. 65, 1974, með síðari breytingum og 2. gr. sbr. 14. gr. reglugerðar um ávana- og fíkniefni og önnur eftirlitsskyld efni nr. 233, 2001, með síðari breytingum.

Þess er krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar samkvæmt 101. gr. og 102. gr. nefndra umferðarlaga, sbr. 18. gr. laga nr. 66, 2006. Jafnframt er krafist upptöku á 58,8 grömmum af amfetamíni sem lögreglan lagði hald á og tilgreind eru í efnaskrám nr. 22.693 & 22.689, samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233,2001.“

Ákærði krefst vægustu refsingar sem lög leyfa.

I.

Fyrir dómi hefur ákærði skýlaust viðurkennt sakargiftir, líkt og þeim er lýst í ákæru.

Með játningu ákærða, sem ekki er ástæða til að efa að sé sannleikanum samkvæm, sem og gögnum málsins, er nægilega sannað, að ákærði hafi gerst sekur um þá háttsemi sem greinir í ákæru.

II.

Ákærði, sem er 34 ára, á samkvæmt sakavottorði nokkurn sakarferil að baki, m.a. vegna fíkniefnalaga-, umferðarlaga- og hegningarlagabrota. Að því er varðar sakfellingar ákærða sem áhrif hafa á niðurstöðu þessa máls verður til þess að líta að ákærði var þann 13. október 2004 dæmdur til að greiða sekt fyrir ölvunarakstursbrot, en jafnframt var hann þá sviptur ökurétti í 12 mánuði. Þann 29. janúar 2010 var ákærða gert að greiða sekt vegna umferðalagabrota, þ. á m. vegna ölvunaraksturs, en brotin framdi hann þann 1. október 2009. Samkvæmt 3. mgr. 71. gr. var um ítrekun að ræða við fyrrgreint ölvunarakstursbrot og var ákærði því auk sektar sviptur ökurétti í 24 mánuði frá 1. október 2009 að telja. Loks var ákærði þann 7. ágúst 2012 vegna fíkniefna- og ölvunarakstur í 30 daga óskilorðsbundið fangelsi, og jafnframt sviptur ökurétt ævilangt.

Brot ákærða sem hér eru til umfjöllunar voru framin fyrir uppsögu síðast greinda dómsins og ber því að ákvarða honum refsingu eftir reglum 78. gr. almennra hegningarlaga, sbr. 77. gr. sömu laga.

Við ákvörðun refsingar ber að líta til þess að ákærði hefur ítrekað gerst sekur um akstur ökutækja undir áhrifum ávana- og fíkniefna. Þá var ákærði með í vörslum sínum talsvert magn af fíkniefnum, sem hann ætlaði að dreifa og selja þegar lögreglan greip í taumann. Á hinn bóginn játaði ákærði skýlaust brot sín við alla meðferð málsins.

Að öllu framangreindu virtu og með hliðsjón af 1. tl. og 7. tl 1. mgr. 70 gr. og 9. tl., 1. mgr. 74. gr. hegningarlaganna, en einnig nefndra hegningaraukaáhrifa, þykir refsing ákærða eftir atvikum hæfilega ákveðin fangelsi í þrjá mánuði, en jafnframt skal ákærði greiða 100.000 króna sekt til ríkissjóðs. Ákærði skal greiða sektina innan fjögurra vikna frá birtingu dóms þessa að telja, en sæta ella fangelsi í sjö daga.

Með vísan til þeirra lagaákvæða sem í ákæru greinir verður áréttuð ævilöng ökuréttarsvipting ákærða.

Loks ber að dæma ákærða til að greiða allan sakarkostnað, sem samkvæmt yfirliti lögreglustjórans á höfuðborgarsvæðinu er 169.877 krónur. Einnig skal ákærði greiða málsvarnarlaun skipaðs verjanda síns, sem ákveðin er að meðtöldum virðisaukaskatti, svo og ferðakostnað hans, svo sem greinir í dómsorði.

Ó-kk-nf Ó-kk-nf héraðsdómari kveður upp þennan dóm.

D Ó M S O R Ð :

Ákærði, X, sæti fangelsi í þrjá mánuði.

Ákærði greiði 100.000 krónur í sekt til ríkissjóðs innan fjögurra vikna frá birtingu dóms þessa að telja en sæti ella fangelsi í sjö daga.

Ákærði er sviptur ökurétti ævilangt.

Ákærði greiði sakarkostnað 169.877 krónur svo og málsvarnarlaun skipaðs verjanda síns, S-kk-ef A-kk-ef S-kk-ef hrl. 100.400 krónur svo og 28.800 krónur vegna ferðarkostnaðar.